# Rebecca Roanhorse

Rebecca Roanhorse (Conway, Arkansas 1971) és una escriptora estatunidenca de fantasia i ciència-ficció, guanyadora dels premis Hugo i Nebula. Ha escrit relats curts i novel·les de ciència-ficció protagonitzades per personatges nadius americans.

## Antecedents, família i educació

Rebecca Roanhorse va néixer a Conway, Arkansas, i té ascendència afroamericana i dels pobles d'Ohkay Owingeh. Es va criar a Fort Worth, Texas, on afirma que li resultava difícil ser negra i nativa durant les dècades dels setanta i vuitanta; per tant, es va dedicar a llegir i escriure, especialment ciència-ficció, com una forma d'escapada. Roanhorse està casada i té una filla.
Roanhorse es va graduar en estudis religiosos a la Universitat Yale i té un màster en teologia de la Union Theological Seminary. És també graduada en dret per la Universitat de Nou Mèxic. Ha participat en tallers de la Voices of Our Nation Arts Foundation.

## Premis i nominacions

El 2018, Roanhorse va rebre tres premis importants pel seu relat «Welcome to Your Authentic Indian Experience™» (Apex Magazine 2017): el premi Hugo al millor relat curt, el premi Nebula al millor relat curt i el premi John W. Campbell al millor escriptor novell. Aquest conte també va obtenir nominacions al premi Locus de relats curts de 2018, al premi Theodore Sturgeon Memorial de 2018 i als premis Mundials de Fantasia de relats curts de 2018.
Al febrer de 2019, la novel·la de Roanhorse El rastre del llamp (Trail of Lighting) va ser nominada al premi Nebula a la millor novel·la; l'abril de 2019, també va ser nominada al premi Hugo a la millor novel·la, i el juny de 2019 va rebre el premi Locus a la millor primera novel·la. El rastre del llamp és la primera obra de Roanhorse que ha estat publicada en català, el juny de 2019.

## Obres publicades
### Novel·les

* Race to the Sun (2019)

#### Cicle «El sisè mon»

* El rastre del llamp (2018)
* Storm of Locusts (2019)

### Relats curts i assaigs

* «Native in Space»" a Invisible 3 (2017)
* «Welcome to Your Authentic Indian Experience™» a Apex Magazine (2017)
* «Postcards from the Apocalypse» a Uncanny Magazine (2018)
* «Harvest» a New Suns (2019)

## Crítiques

La seva primera novel·la, El rastre del llamp, és una «aventura apocalíptica» ambientada a Dinétah, l'antiga reserva navaho al sud-oest dels Estats Units, amb personatges majoritàriament navaho. La novel·la ha estat criticada per distorsionar les ensenyances i l'espiritualitat navaho i no respectar la sensibilitat navaho, perjudicant-ne, així, la cultura. Diversos escriptors navaho l'han condemnat com una apropiació cultural inexacta que empra de tant en tant un to burleta. En una entrevista a Tor.com sobre els aspectes que incloïa en les seves obres, Roanhorse va respondre explicant què permetia i què evitava en termes d'apropiació cultural.
El 2018, també a Tor.com va explicitar: «Crec que molts personatges nadius que veiem estan encallats en el passat. Per això era important per a mi fer això, mostrar als lectors nadius americans i als lectors no nadius que estem vius i estem prosperant dins de les nostres cultures».

## Referències

* ↑ «Navajo legends come to life in Rebecca Roanhorse's debut novel 'Trail of Lightning'» (en anglès). [Consulta: 20 juny 2019].
* ↑ locusmag. «Rebecca Roanhorse: From Legend to Fantasy» (en anglès), 17-09-2018. [Consulta: 20 juny 2019].
* ↑ «sfadb : Rebecca Roanhorse Awards». [Consulta: 20 juny 2019].
* ↑ «2019 Nebula Award Nominees». nebulas.sfwa.org. [Consulta: 21 febrer 2019].
* ↑ «2019 Hugo Award Finalists Announced». tor.com. [Consulta: 3 abril 2019].
* ↑ «2019 Locus Awards Winners» (en anglès), 29-06-2019. [Consulta: 30 juny 2019].
* ↑ «El rastre del llamp | maimes.cat» (en castellà). [Consulta: 20 juny 2019].
* ↑ «Invisible 3: Essays and Poems on Representation in SF/F». www.amazon.com. [Consulta: 6 abril 2019].
* ↑ «Welcome to Your Authentic Indian Experience™». Apex Magazine, 08-08-2017. [Consulta: 6 abril 2019].
* ↑ Roanhorse, Rebecca. «Postcards from the Apocalypse». Uncanny Magazine. [Consulta: 6 abril 2019].
* ↑ New Suns (en anglès), 2019-03-12. ISBN 9781781085783.
* ↑ Denetdale, Jennifer «New novel twists Diné teachings, spirituality». Navajo Times, 21-11-2018.
* ↑ Saad Bee Hózhǫ́/Diné Writers' Association «Trail of Lightning is an appropriation of Diné cultural beliefs». Indian Country Today, 05-12-2018.
* ↑ Rocket, Stubby the. «Rebecca Roanhorse on Which Aspects of Diné Culture Are Featured in Trail of Lightning». Tor.com, 20-07-2018. [Consulta: 20 desembre 2018].
* ↑ Kyle Muzyka, «A correction of stereotypes: Rebecca Roanhorse's post-apocalyptic books draw on Indigenous experience» CBC Radio (16-11-2018).